62017TJ0202_RES
Cauza T‑202/17
Ana Calhau Correia de Paiva
împotriva
Comisiei Europene
Hotărârea Tribunalului (Camera întâi) din 9 iunie 2021
„Regim lingvistic – Concursul EPSO/AD/293/14 pentru recrutarea de administratori în domeniile dreptului concurenței, finanțării întreprinderii, economiei financiare, economiei industriei și macroeconomiei (AD 7) – Neînscriere în lista de rezervă – Excepție de nelegalitate – Limitarea alegerii celei de a doua limbi a concursului la limba engleză, la limba franceză sau la limba germană – Regulamentul nr. 1 – Articolul 1d alineatul (1) din statut – Discriminare bazată pe limbă – Justificare – Interesul serviciului”
Acțiune introdusă de funcționari – Excepție de nelegalitate – Acte a căror nelegalitate poate fi invocată – Anunț de concurs – Contestarea limitării alegerii celei de a doua limbi – Existența unei legături între decizia de eliminare a reclamantului și regimul lingvistic prevăzut în anunțul de concurs – Admisibilitate
(Statutul funcționarilor, anexa III, art. 1)
(a se vedea punctele 52-60)
Funcționari – Concurs – Desfășurarea unui concurs general – Limbi de participare la probe – Limitarea alegerii celei de a doua limbi – Discriminare bazată pe limbă – Justificare în raport cu interesul serviciului – Respectarea principiului proporționalității
[Statutul funcționarilor, art. 1d alin. (1) și (6)]
(a se vedea punctele 69-74)
Funcționari – Concurs – Desfășurarea unui concurs general – Limbi de participare la probe – Limitarea alegerii celei de a doua limbi – Control jurisdicțional – Întindere
[Statutul funcționarilor, art. 1d alin. (1)]
(a se vedea punctele 83-86)
Funcționari – Concurs – Desfășurarea unui concurs general – Limbi de participare la probe – Limitarea alegerii celei de a doua limbi – Discriminare bazată pe limbă – Justificare în raport cu interesul serviciului – Necesitatea recrutării unor persoane imediat operaționale – Lipsa justificării unei asemenea necesități în descrierea atribuțiilor – Inadmisibilitate
[Statutul funcționarilor, art. 1d alin. (1); Regulamentul nr. 1 al Consiliului, art. 1]
(a se vedea punctele 89-100, 106-108, 113-116 și 120-124)
Acțiune introdusă de funcționari – Hotărâre de anulare – Efecte – Anularea unor anunțuri de concursuri generale – Conciliere între interesele candidaților dezavantajați de neregularitate și interesele celorlalți candidați – Criterii de apreciere – Perioadă de timp scursă de la publicarea listei de rezervă – Necontestarea rezultatelor concursului
(art. 266 TFUE)
(a se vedea punctele 131-138)
Rezumat
La 23 octombrie 2014, Oficiul European pentru Selecția Personalului (EPSO) a publicat anunțul de concurs general EPSO/AD/293/14. Acest concurs a urmărit constituirea unei liste de rezervă în vederea recrutării de administratori la Comisia Europeană.
Anunțul de concurs impunea o cunoaștere temeinică a uneia dintre limbile oficiale ale Uniunii Europene (limba principală), precum și o cunoaștere satisfăcătoare a limbii engleze, a limbii franceze sau a limbii germane (a doua limbă), menționându‑se că limbile din categoria celei de a doua limbi fuseseră definite în conformitate cu interesul serviciilor și erau justificate deopotrivă de natura probelor.
Reclamanta, doamna Ana Calhau Correia de Paiva, de cetățenie portugheză, și‑a depus candidatura pentru concurs. Ea a ales ca limbă principală portugheza, limba sa maternă, iar ca a doua limbă franceza. Reclamanta a fost invitată la probe, care s‑au desfășurat la centrul de evaluare.
Ulterior, reclamanta a fost informată despre decizia comisiei de evaluare de a nu înscrie numele său în lista de rezervă a concursului, pentru motivul că ea nu făcea parte dintre candidații care au obținut cele mai mari punctaje globale la centrul de evaluare. Comisia de evaluare a menținut decizia sa inițială în urma cererii de reexaminare formulate de reclamantă. Aceasta din urmă a depus o reclamație la EPSO, care a fost respinsă.
În urma respingerii reclamației, reclamanta a sesizat Tribunalul cu o acțiune prin care a solicitat în esență anularea deciziei comisiei de evaluare din cadrul concursului de respingere a cererii de reexaminare a deciziei inițiale privind neînscrierea sa în lista de rezervă a candidaților care au reușit la concurs.
În cadrul acțiunii formulate, reclamanta a invocat o excepție de nelegalitate prin care a contestat dispozițiile anunțului de concurs referitoare la regimul lingvistic, și anume limitarea alegerii celei de a doua limbi la limba engleză, la limba franceză și la limba germană. Această a doua limbă a fost utilizată în special la probele desfășurate la centrul de evaluare, prin care s‑a urmărit aprecierea competențelor generale și specifice ale candidaților.
Tribunalul anulează decizia atacată și aduce precizări cu privire la admisibilitatea excepției de nelegalitate.
Aprecierea Tribunalului
Tribunalul amintește mai întâi că pot face în mod valabil obiectul unei excepții de nelegalitate dispozițiile unui act cu aplicabilitate generală care constituie temeiul deciziilor individuale sau care au o legătură juridică directă cu asemenea decizii.
În această privință, într‑o procedură de recrutare, care este o operațiune administrativă complexă compusă dintr‑o succesiune de decizii, un candidat la un concurs poate, în cadrul unei acțiuni îndreptate împotriva unui act ulterior, să invoce neregularitatea actelor anterioare strâns legate de acesta și să se prevaleze în special de nelegalitatea anunțului de concurs în temeiul căruia a fost adoptat actul în discuție.
Faptul de a nu fi atacat anunțul de concurs în termen nu împiedică reclamantul să invoce neregularitățile apărute în desfășurarea concursului, chiar dacă originea unor asemenea neregularități se poate regăsi în textul anunțului de concurs.
Din moment ce motivul întemeiat pe nelegalitatea anunțului de concurs care nu a fost contestat în timp util privește motivarea deciziei individuale atacate, admisibilitatea acțiunii este acceptată de jurisprudență. Astfel, un candidat la un concurs nu poate fi lipsit de dreptul de a contesta în privința tuturor elementelor, inclusiv a celor care au fost definite în anunțul de concurs, temeinicia deciziei individuale adoptate în privința sa pe baza condițiilor definite în acest anunț, dat fiind că numai această decizie de punere în aplicare individualizează situația sa juridică și îi dă posibilitatea de a ști cu certitudine cum și în ce măsură sunt afectate interesele sale particulare.
În continuare, Tribunalul subliniază că limitarea alegerii celei de a doua limbi a concursului la cele trei limbi în cauză afectează capacitatea candidaților de a se exprima oral sau în scris. Această limitare stabilește și tipul de tastatură pe care candidații îl pot utiliza pentru realizarea studiului de caz, furnizarea de tastaturi candidaților fiind, potrivit practicii EPSO, limitată la limba în care trebuie efectuate probele. Această împrejurare are o incidență asupra efectuării și, așadar, potențial, asupra rezultatului unei probe, în cadrul căreia se solicită să se scrie, prin intermediul unei tastaturi, un text de o anumită lungime într‑o perioadă limitată.
În sfârșit, Tribunalul respinge argumentul invocat de Comisie potrivit căruia ar putea exista o legătură strânsă între decizia de eliminare a reclamantei și regimul lingvistic prevăzut în anunțul de concurs numai dacă rezultatele probei de evaluare a competențelor generale ale candidaților s‑ar dovedi negative sau catastrofale. Potrivit Tribunalului, un asemenea argument echivalează cu a susține, fără justificare, o aplicare mai strictă a condiției existenței unei legături strânse atunci când nelegalitatea invocată are legătură cu regimul lingvistic al concursului.